Jabuli 147
Pako Lubaŋa Matwero-ducu
1Wupak Rwot!
Pien wero wer me pako Lubaŋawa ber,
pien en lakica, mumiyo wer me pak myero kwede.
2Rwot tye ka gero Jerucalem odoco;
en coko jo Icrael ma yam giterogi i opii kelogi paco.
3En caŋo jo ma cwinygi cwer,
dok tweyo waŋ retgi woko.
4En omoko wel lakalatwe woko ducu,
ocako nyiŋgi woko ducu liweŋ.
5Rwotwa dit, dok tek twatwal; tye ki niaŋ matut ma pe pimme.
6Rwot tiŋo jo ma ginyonogi piny, ilogi malo,
ci reto jo maraco gipoto woko ducu i ŋom.
7Wuwer wer bot Rwot kun wumiye pwoc;
wupak Lubaŋawa ki opuk agoya.
8En umo polo woko ki pol,
dok miyo kot cwer i lobo;
en miyo lum doŋo wa i wi godi-gu.
9En miyo cam bot lee tim,
dok pito litino agak ma tye ka koko.
10Tek pa aguragura pe miye yomcwiny,
ki tyen dano ma laŋwec bene pe yomo cwinye;
11ento Rwot cwinye yom i kom jo ma gilwore,
ki i kom jo ma geno mar mere ma pe lokke.
12Pak Rwot, in Jerucalem!
Pak Lubaŋani, in Cion!
13En aye ma gwoko dog gaŋŋi miyo cuŋ matek;
en bene ma miyo gum i kom joni.
14En miyo waŋ apokki loboni bedo ki kuc,
dok miyowu kal maber mabup adada weko wuyeŋ.
15En cwalo cikke bot lobo; lokke riŋo bino oyotoyot.
16En cwalo pee mayom calo yer romo;
dok keto bwoyo pee woko atata calo buru.
17En bolo pee piny calo ŋinyoŋinyo cam ma poto i ŋom;
aŋa ma twero cuŋ i ŋico ma en miyo?
18En dok cwalo lokke, ci lenyo pee woko;
en miyo yamone kodo, ci pii bene mol.
19En tito lokke bot Yakobo;
cikke ki gin ducu ma en ociko en tito bot jo Icrael.
20En pe obedo ka tic ki rok mo mukene kit meno;
pe giŋeyo cikke ki gin ma en ociko ducu.
Wupak Rwot!